Íng-hô pó-hok-kiong

Éng-hô Pó-hok-kiong (Íng-hô Pó-hok-kiong), sī tī Tâi-oân Sin-pak-chhī Éng-hô-khu Ē-khoe-lí ê Pó-seng-tāi-tè biō, i sī ùi Tōa-lōng-pòng Pó-an-kiong hūn-lêng lâi--ê, chāi-tōe-lâng lóng kiò chòe Éng-hô-tōa-biō. Chá-kî Éng-hô tōe-khu ê ki-bîn sī Choân-chiu-lâng chiàm tāi-to-sò͘, Pó-seng-tāi-tè sǹg--lâi sī in goân-hiong ê siú-hō͘-sîn. Pún-tóe ta̍k-nî kū-le̍k ê saⁿ-goe̍h cha̍p-gō͘ lóng ài khì Tōa-lōng-pòngkiong chham-pài, lo̍h-bé in-ūi lō͘-tô͘ iâu-oán iū koh ài chē tō͘-chûn kè khoe, só͘-í chòe-āu tōe-hng koat-tēng ùi Tōa-lōng-pòng Pó-an-kiong hūn-lêng Kong-chó͘ lâi Éng-hô Khoe-chiu-chng tìn-siú, iā tī Chheng-tiâu Tō-kong 2 nî tī chit chūn ê biō āu seng khí chi̍t keng chháu-liâu teh kèng-pài Pó-seng-tāi-tè, hit-ê só͘-chai chāi-tōe lâng kiò-chòe "Lûn-liâu-kha". Pó-hok-kiong kàu taⁿ chêng-āu keng-kè gō͘ piàn ê chéng-siu, tī khah-chá iáu-bōe tōa hoan-siu ê sî, biō--ê chit-pêng ū khí kong-chhù, só͘-í chit-chūn mā-ū chin-chōe sī-tōa iáu-koh koàn-sì kiò Pó-hok-kiong sī Kong-chhù-kháu. Pó-hok-kiong biō-lāi chú-sū Pó-seng-tāi-tè (Tāi-tō-kong-chó͘), lî-chhiáⁿ hūn ū Tōa-chó͘, Lī-chó͘ kap Saⁿ-chó͘, piⁿ-á pôe-sū Saⁿ-cha̍p-la̍k-koan-chiòng, āu-tiān kiong-hōng Má-chó͘-pô (Thian-siōng-sèng-bió), phah-phòa "Tāi-tō-kong hong, Má-chó͘-pô hō͘" nn̄g chun sîn bōe tī kāng chi̍t keng kiong ê thoân-soat. Biō-lāi iā-ū kiong-hōng Chù-siⁿ-niû-má, Hok-tek-chèng-sîn, Koan-im-pu̍t-chó͘, Koan-sèng-tè-kun, Bûn-chhiong-tè-kun, Pó-gî-chun-ông, Pó-gî-tāi-hu, Ngó͘-lō͘-châi-sîn, Hui-thian-tāi-sèng, Lū-sian-kong-chó͘, Táu-ló-seng-kun, La̍k-cha̍p-thài-sòe-seng-kun, Ngó͘-táu-tè-kun, Thiⁿ-kong, Sam-kài-kong, Lâm-táu Pak-táu seng-kun, Sîn-lông-tāi-tè, Hiân-thian-siōng-tè, Hó͘-iâ téng chu-ūi sîn-kî. Múi chi̍t chun Kong-chó͘ iah-sī sîn-bêng lóng ū sîn-bêng hōe, Pó-hok-kiong tiō ū Tōa-chó͘-hōe, Lī-chó͘-hōe kap Saⁿ-chó͘-hōe, tû-liáu chit saⁿ-ê Kong-chó͘-hōe í-gōa, kî-tha ê sîn-bêng hōe tû-hui sī tōa-li̍t-chí bô it-poaⁿ hán-tit khòaⁿ-tio̍h. Pó-hok-kiong ta̍k-nî ê nî-lē sûn-kéng sī pān tī kū-le̍k ê Saⁿ-goe̍h cha̍p-gō͘, ē chhiáⁿ Kan-tāu Má-chó͘, Tōa-tiū-tiâⁿ Sêng-hông-iâ (Hâ-hái-sêng-hông), Ba̍k-sa iáu-ū Kéng-bé ê Ang-kong-chó͘ (Pó-gî-tāi-hu hām Pó-gî-chun-ông) chòe-tīn sûn-sī Khoe-chiu-chng. Kî-si̍t tī chhoe-cha̍p hit kang tiō khai-sí nāu-lia̍t pài-pài, ū kí-hêng saⁿ-kang ê chiok-siū hoat-hōe, cha̍p-saⁿ hō khai-sí sī chia--ê Thâu-ke, Lô͘-chú í-kip Kong-chó͘ hōe kap khòe-sun hôe kiong chham-pài. Tāi-iok tī gō͘-cha̍p nî chêng, in-ūi phòe-ha̍p chèng-hú soan-thoân ê "chiat-iok chè-sū" ê chèng-chhek, chiong ngiâ lāu-lia̍t ê li̍t-chí kái-chòe kū-le̍k ê Saⁿ-goe̍h lī-saⁿ, pìⁿ chòe ngiâ-pài-pài ê li̍t-chí chham Siù-lóng-chng ngiâ Má-chó͘ ê li̍t-chí kâng-khoán, só͘-í ū chi̍t tōaⁿ sî-kan lóng sī nn̄g-ê chng tông-sî kí-pān sûn-kéng tōa-pài-pài, hit chi̍t kang kui-ê Éng-hô ē-tàng kóng sī chiâⁿ lāu-lia̍t. Mā ū lâng in-chhú lâi gō͘-hōe kóng Pó-hok-kiong iā-sī leh ngiâ Má-chó͘, kî-si̍t m̄-sī. Pó-hok-kiong tī Khoe-chiu-chng liân-ha̍p tōa-pài-pài chú-iàu sī boeh ngiâ Ang-kong-chó͘ chiah tio̍h, chí-sī phòe-ha̍p chèng-chhek kah Má-chó͘-siⁿ chòe-tīn kí-hêng niā-niā. Chòe-āu tī chha-put-to cha̍p nî chêng í-keng kái tó-tńg kū nî-lē ah. Hām Éng-hô Pó-hok-kiong ngiâ-pài-pài iú-koan ê ian-siā ū：Sin-phō͘ Lâm-chheng-siā, Khoe-chiu Chū-hiân-tông, Khoe-chiu Choân-hôa-ian, Khoe-chiu Bêng-ga̍k-siā, Tiàm-á-koe Éng-hô-siā, Hiā-iô Pó-khèng-siā, Saⁿ-chó͘-hōe Sin-seng-siā. Lâm-chheng-siā sī lāi-tóe siōng chá chhòng-li̍p ê hian-siā, khah-chá í piáu-ián Lâm-koán ûi-chú, āu-lâi kái í Pak-koán ián-chhut ûi-chú. ta̍k-nî ngiâ-pài-pài lóng hū-chek ah-bé-tīn kap poaⁿ-chhiáⁿ Ang-kong-chó͘ ê khang-khì, in ê múi chi̍t chun sîn-chiòng lóng ū pah-nî ê le̍k-sú ah, só͘-í piān-nā liàu-kíng ê sî in tiāⁿ-tiāⁿ sī ta̍k-ke sio-chiⁿ liap-iáⁿ ê tùi-siōng. Chū-hiân-tông sī tam-līm Pó-hok-kiong khai-ki-chó͘ ê kà chiân hian-siā, in ê sîn-chiòng iû-goân ū chhiau-kè pah-nî ê le̍k-sú ah, chit-chūn ē-tàng tiàm kiong-lāi Má-chó͘-tiān khòaⁿ tio̍h in. Choân-hôa-ian sī Pó-hok-kiong Lī-chó͘-hōe ê kà chêng hian-siā, í ián-chàu Pak-koán ûi-chú, chìn-chêng koh ū tī Éng-hô-khu ê Téng-khoe-kok-sió kí-pān Pak-koán-hì kàu-ha̍k, chìn-chêng in chhut-tīn ê sî iā bat iau-chhiáⁿ chin chhut-miâ ê ga̍k-su "Tsiúnn Tài-khuân" lāu-su, lû-chhú khòaⁿ--lâi Choân-hôa-hian sǹg--lâi tī hian-siā kài ū siong-tong ê tōe-ūi. Bêng-ga̍k-siā pún-tóe sǹg-sī Má-chó͘-hōe ê kà chêng hian-siā, m̄-ko siā lāi kha-chhiú lú lâi lú chió, só͘-í í-keng hō͘ Má-chó͘-hōe tāi-thòe, chit-má kan-ta ē-sái khòaⁿ ē tio̍h in ê sîn-chiòng. Tiàm-á-koe Éng-hô-siā sī tiàm Tiàm-á-koe Thó͘-tī-kong-biō chit-pêng chhòng-pān ê, khah-chá ē tè Pó-hok-kiong chòe-tīn chhut-sûn, tān-sī āu-lâi Tiàm-á-koe hit-tah bô siáⁿ lâng boeh kè-siok thoân-sêng, o̍h Pak-koán ah, chŏaⁿ chit kúi-nî-á tiō bô koh chhut-lâi liàu-kéng ah. Hiā-iô Pó-khèng-siā, sui-liân chit-má i ê tōe-chí sī siá Tiong-hô-khu, put-lî-kò khah-chá hit-kho͘-ûi-á lóng tòa choân-chiu lâng, só͘-í hia sǹg-sī Pó-hok-kiong ê koán-khu. In só͘ hū-chek ê tāi-chì sī poaⁿ-chhiáⁿ Hâ-hái-sêng-hông-iâ kap Kéng-bé ê Pó-gî-chun-ông. Āu-lâi mā in-ūi hian-siā kha-chhiú bô kàu, só͘-í ēng Hiā-iô-lí choân-thé lí-bîn ê bêng-gī lâi chòe tāi-piáu. Saⁿ-chó͘-hōe Sin-seng-siā chek sī chió-sò͘ iû gōa-séng lâng lâi chhòng-li̍p ê hian-siā, thiaⁿ-kóng sī Chiat-kang ê î-bîn sêng-li̍p--ê, khah-chá choan-bûn chòe Saⁿ-chó͘ kà chiân ê hian-siā, m̄-ko chit kúi-nî-á kâng-khoán chiok-chió chhut-tīn ah, lóng í Saⁿ-chó͘-hōe chòe tāi-piáu. Pó-hok-kiong tiōng-iàu ê khèng-tián iáu-koh ū：Chiaⁿ-goe̍h chhoe-it Khui-chiaⁿ tōa-pài-pài, Chiaⁿ-goe̍h chhoe-káu pài Thiⁿ-kong, Chiaⁿ-goe̍h cha̍p-saⁿ kèng Thian-koan-tāi-tè, Chiaⁿ-goe̍h tóe khì Pak-káng Má-chó͘-keng koah-hé, Lī-goe̍h chhoe-lī pài Thó͘-tī-kong-peh, Lī-goe̍h cha̍p-káu pài Koan-im-má, Saⁿ-goe̍h lī-saⁿ Má-chó͘-siⁿ, Sì-goe̍h chhoe-poeh sóe-Pu̍t, Sì-goe̍h lī-la̍k pài Sîn-lông tāi-tè, Gō͘-goe̍h chhoe-lī kàu chhoe-saⁿ Pó-seng-tāi-tè hui-seng, Lī-chó͘-hōe chham Saⁿ-chó͘-hōe poa̍h-lô͘-chú, La̍k-goe̍h chhoe-la̍k chú-sî Khui-thian-bûn, La̍k-goe̍h cha̍p-gō͘ pài Ang-kong-chó͘, Chhit-goe̍h chhoe-chhit pài Khoe-chhiⁿ-iâ, Chhit-goe̍h cha̍p-sì kèng Tōe-koan-tāi-tè kah Phó͘-tō͘, Chhit-goe̍h saⁿ-cha̍p pài Tōe-chông-ông-phô͘-sat, Poeh-goe̍h cha̍p-saⁿ pài Thó͘-tī-kong-peh, Káu-goe̍h chhoe-it pài Hui-thian-tāi-sèng, hiòng Tāi-sèng kap Kong-chó͘ poa̍h pêng-an-ku, Káu-goe̍h tóe kí-pān Chhiu-kùi lé-táu hoat-hōe kiong saⁿ-kang, Cha̍p-goe̍h cha̍p-gō͘ kèng Chúi-koan-tāi-tè, nî-bé chha-put-to Tang-choeh chêng-āu kí-hêng chng-lāi Siā-pêng-an. Phó͘-thong sî chhoe-it, cha̍p-gō͘ biō-lāi mā-ū siōng-keng, biō-gōa ū sò͘-chai thang-hó chia̍h. (í-siōng li̍t-chí lóng sī khòaⁿ kū-le̍k) Lēng-gōa, Pó-hok-kiong múi sì-cha̍p nî tiō ē chòe-chiò chi̍t-piàn, tī 2015 nî kí-pān Tiông-kiàn li̍p-hé an-chō khèng-sêng kî-an sam-tiâu chiò-tián, 2023 nî kí-pān Khèng-sêng kî-an ngó͘-tiâu chheng-chiò. It-poaⁿ tī Pó-hok-kiong siōng-keng ūi sìn-chiá kî-hok--ê lóng sī Siōng-keng-thoân ê su-hiaⁿ hām su-chiá, nā-sī ū boeh chín-hêng kho-gî, tiō khòaⁿ ē tio̍h Siang-hô tōe-khu siōng chhut-miâ ê tō-tôaⁿ "Ui-oán-tôaⁿ". Ui-oán-tôaⁿ sǹg-sī Pak-pō͘ tōe-khu Lîm-chhù-phài âng-thâu-sai-kong ê chóng-tôaⁿ, in chū kó͘-chá tiō tiāⁿ-tiāⁿ lâi Pó-hok-kiong chú-chhî hoat-hōe í-kip chiò-tián, ūi lô͘-hā sìn-tô͘ siau-chai kái-eh, sī ū chiàⁿ kang-hu ê tō-tôaⁿ.